
Selam alejkum.


Da li je ispravno klanjati 4 rekata suneta jacijskog namaza? Neki kažu da nije potvrđeno da se klanjaju, a neki govire da treba?


* 
* 
* 
* 
* 
* 
* 

 
IMA LI JACIJA SUNETE PRIJE FARZA?

Alejkumusselam ve rahmetullahi ve berekatuhu.


Hvala Allahu i neka je salat i selam na posljednjeg vjerovjesnika, a zatim:


Nafila koja je vezana za ***[farz](https://pitajucene.com/search/Farz/answers/ "Pretraži odgovore za Farz")*** jacije namaza su dva rekata potvrđenog suneta koje je ***[Poslanik](https://pitajucene.com/search/poslanik/questions/ "Pretraži pitanja o poslanicima")***, sallallahu alejhi ve sellem, stalno klanjao poslije jacije osim na putovanju.


U hadisu mutefekun alejhi (Buharija i Muslim) kaže Ibn Omer, radijallahu anhu: „Zapamtio sam od Allahovog Poslanika, sallallahu alejhi ve sellem, (da je klanjao) deset rekata: dva rekata prije ***[podne](https://pitajucene.com/search/Podne/questions/ "Pretraži pitanja o Podne namazu")***, dva rekata poslije ***[podne](https://pitajucene.com/search/podne/questions/ "Pretraži pitanja o podne")***, dva rekata poslije akšama u kući, dva rekata poslije jacije u kući i dva rekata prije sabaha“ (Tekst hadisa je iz Sahiha Buharije).


A što se tiče nafile prije jacije namaza, nije potvrđena određena nafila, pa tako u tome ima širine.


Skupina učenjaka smatra da je ***[mustehab](https://pitajucene.com/search/Mustehab/answers/ "Pretraži odgovore za Mustehab")*** klanjati dva rekata između ezana i ikameta svih pet farz namaza, pa tako i između ezana i ikameta jacije namaza. Dokazuju to hadisom mutefekun alejhi (Buharija i Muslim) od Abdullah ibn Mugaffela, radijallahu anhu, u kojem je došlo da je Poslanik, sallallahu alejhi ve sellem, rekao: „Između svaka dva ezana (ezana i ikameta) je namaz“, ponovio je to tri puta i nakon trećeg dodao: „Onome ko hoće“. S tim da su suneti, bili potvrđeni ili nepotvrđeni, prije sabaha, podne, ikindije i akšama došli potvrđeni u vjerodostojnim hadisima za razliku od jacije.


Prema tome, ***[jacija](https://pitajucene.com/search/jacija/questions/ "Pretraži pitanja o jacija")*** nema ni potvrđenih ni nepotvrđenih suneta prije farza, osim dva rekata nafile između ezana i ikameta. Pa tako ko se zadesi u mesdžidu nakon ezana jacije, mustehab mu je da ustane i klanja dva rekata nafile, a onome ko uđe u mesdžid nakon ezana dovoljno je da klanja dva rekata tehijetul-mesdžida. Jacija ***[namaz](https://pitajucene.com/search/Namaz/questions/ "Pretraži pitanja o namazu")*** nema četiri rekata suneta prije farza.


Ve billahi tevfik.


 Odgovorio na pitanje: dr. ***[Zijad Ljakić](https://pitajucene.com/search/Zijad+Ljaki%C4%87/answers/ "Pretraži odgovore od dr. Zijad Ljakić")***  

Preuzeto sa stranice: <http://www.ehlus-sunne.ba>


